ΓΡΑΠΤΗ ΕΡΩΤΗΣΗ E-0529/98

υποβολή: Ludivina García Arias (PSE) προς την Επιτροπή

(2 Μαρτίου 1998)

Θέμα: Καθυστέρηση της Ισπανίας όσον αφορά την αναγνώριση πανεπιστημιακών τίτλων που αποκτήθηκαν σε άλλα κράτη μέλη

Έχουν δημοσιευθεί κατ' επανάληψη στον ισπανικό τύπο καταγγελίες ευρωπαίων πολιτών οι οποίοι αναμένουν για περισσότερο από ένα έτος την αναγνώριση των πανεπιστημιακών τίτλων τους που αποκτήθηκαν σε άλλα κράτη μέλη. Έχει υπόψη της η Επιτροπή τις καθυστερήσεις αυτές; Έχει ζητήσει η Επιτροπή πληροφορίες από το ισπανικό κράτος σχετικά με τον αριθμό των φακέλλων για τους οποίους ξεπεράσθηκε το παραδεκτό βάσει των κοινοτικών κανόνων χρονικό όριο;

Απάντηση του κ.Monti εξ ονόματος της Επιτροπής

(3 Ιουνίου 1998)

Σύμφωνα με το άρθρο 126 της συνθήκης ΕΚ, τα κράτη μέλη είναι πλήρως υπεύθυνα για το περιεχόμενο της διδασκαλίας και της οργάνωσης του εκπαιδευτικού συστήματος. Δεν υφίστανται κοινοτικές διατάξεις που να επιβάλλουν ένα σύστημα αυτόματης ισοδυναμίας των διπλωμάτων. Αυτή η μορφή αναγνώρισης, υπάγεται στην εθνική νομοθεσία ή στις διεθνείς συμβάσεις που έχει συνάψει το εν λόγω κράτος μέλος.

Στην Ισπανία, υφίσταται μια διαδικασία έγκρισης (homologaciόn) των διπλωμάτων που συνίσταται στην αναγνώριση ενός διπλώματος που έχει αποκτηθεί σε κάποιο άλλο κράτος (κοινοτικό ή εξωκοινοτικό), ως ισοδύναμο ενός αντίστοιχου ισπανικού διπλώματος. Αυτή η διαδικασία διέπεται από την ισπανική νομοθεσία. Η Επιτροπή δεν έχει την εξουσία να παρέμβει σ' αυτήν τη μορφή ισοδυναμίας των διπλωμάτων. Εάν η αρμόδια αρχή (το Υπουργείο Παιδείας) δεν σεβαστεί την προθεσμία που προβλέπει η νομοθεσία που εφαρμόζεται στην εν λόγω περίπτωση, ο ενδιαφερόμενος έχει το δικαίωμα προσφυγής στις αρμόδιες εθνικές αρχές (διοικητικές ή δικαστικές).

Η υποβληθείσα ερώτηση, όπως διατυπώθηκε από το Αξιότιμο Μέλος του Κοινοβουλίου, κάνει αναφορά σε καθυστερήσεις που έχουν σημειωθεί όσον αφορά την εν λόγω διαδικασία έγκρισης των διπλωμάτων. Η εν λόγω διαδικασία έγκρισης πρέπει να διακριθεί από τις διαδικασίες επαγγελματικής αναγνώρισης των διπλωμάτων. Η αναγνώριση των διπλωμάτων που αποκτήθηκαν σε ένα κράτος μέλος, η οποία δίνει στον κάτοχο του διπλώματος το δικαίωμα να ασκήσει επάγγελμα που να είναι νομοθετικά κατοχυρωμένο σε ένα άλλο κράτος μέλος υπάγεται στις κοινοτικές διατάξεις που τα κράτη μέλη οφείλουν να σεβαστούν. Το κύριο νομοθετικό μέσο σ' αυτόν τον τομέα είναι η οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων που πιστοποιούν επαγγελματική εκπαίδευση ελαχίστης διάρκειας τριών ετών(1). Η αναγνώριση διπλωμάτων, σύμφωνα με την εν λόγω οδηγία, συνεπάγεται τη χορήγηση αδείας για την άσκηση ενός συγκεκριμένου επαγγέλματος, όχι όμως την αναγνώριση του διπλώματος ως αναλόγου ενός εθνικού διπλώματος για άλλες χρήσεις.

Η εν λόγω οδηγία, ορίζει ότι η αρμόδια αρχή του κράτους μέλους υποδοχής, έχει στη διάθεσή της τέσσερις μήνες από την υποβολή του φακέλου του ενδιαφερομένου, για να αποφανθεί. Προβλέπει επίσης ότι τα κράτη μέλη οφείλουν να διαβιβάζουν στην Επιτροπή, έκθεση αναφορικά με την εφαρμογή του συστήματος, ανά δύο χρόνια. Η εν λόγω διαδικασία αναγνώρισης διαφέρει και είναι ανεξάρτητη από τη διαδικασία έγκρισης. Ο κοινοτικός υπήκοος που είναι κάτοχος ενός διπλώματος που του επιτρέπει να ασκήσει ένα συγκεκριμένο επάγγελμα σε ένα κράτος μέλος και επιθυμεί να ασκήσει το ίδιο επάγγελμα στην Ισπανία, έχει το δικαίωμα βάσει της προαναφερθείσας οδηγίας και της ισπανικής νομοθεσίας μεταφοράς, να ζητήσει την αναγνώριση του διπλώματός του και δεν πρέπει, γι' αυτόν το σκοπό, να αποκτήσει την έγκριση του διπλώματός του.

Η οδηγία 89/48/ΕΟΚ μεταφέρθηκε στο ισπανικό δίκαιο μέσω του "Real Decreto" 1665/1991(2). Για τα διάφορα επαγγέλματα που αναφέρονται στο "Real Decreto" έχουν θεσπιστεί διάφοροι εκτελεστικοί κανονισμοί ("ordenes ministeriales", "προεδρικά διατάγματα"). Αυτοί οι εθνικοί κανονισμοί προβλέπουν την υποχρέωση της αρμόδιας αρχής να αποφανθεί εντός τεσσάρων μηνών. Σύμφωνα με τις εν λόγω διατάξεις, εάν δεν δοθεί απάντηση εντός τεσσάρων μηνών, σημαίνει έμμεση απόρριψη της αίτησης και παρέχει τη δυνατότητα χρησιμοποίησης των μέσων προσφυγής. Η αρμόδια αρχή για την εξέταση των αιτήσεων επαγγελματικής αναγνώρισης, ποικίλλει από υπουργείο σε υπουργείο, ανάλογα με το επάγγελμα που ο αιτών προτίθεται να ασκήσει. Στην έκθεση σχετικά με την εφαρμογή της οδηγίας που εστάλη εκ μέρους της Ισπανίας για την περίοδο 1993/1994, αναφέρεται ότι οι υπηρεσίες των υπουργείων που εξέτασαν πιο γρήγορα τις εν λόγω αιτήσεις είναι εκείνες που είχαν ήδη κάποια εμπειρία επί του συγκεκριμένου θέματος (εκπαίδευση και υγεία). Οι ισπανικές αρχές αναφέρουν επίσης, ότι στις άλλες περιπτώσεις παρατηρήθηκε κάποια βραδύτητα όσον αφορά τη διεκπεραίωση των πρώτων φακέλων. Ωστόσο, από τη στιγμή που οι αποφάσεις αναφορικά με τις αιτήσεις είχαν ληφθεί, ο ρυθμός επιταχύνθηκε.

Η Επιτροπή δεν έλαβε καταγγελίες, ούτε έχει στη διάθεσή της άλλα στοιχεία που να οδηγούν στο συμπέρασμα ότι - παρ' όλους τους κανόνες εσωτερικού δικαίου που επιβάλλουν την προθεσμία των τεσσάρων μηνών που προβλέπεται από την οδηγία - στο πλαίσιο της ισπανικής διοίκησης αυτή η προθεσμία των τεσσάρων μηνών δεν τηρείται πάντα. Εάν είχε διαπιστωθεί ότι η οδηγία και οι εσωτερικοί κανόνες μεταφοράς δεν εφαρμόζονται δεόντως από τις ισπανικές αρχές, η Επιτροπή θα μπορούσε να χρησιμοποιήσει (όπως έχει ήδη κάνει στην περίπτωση άλλων κρατών μελών) τα προβλεπόμενα από τη συνθήκη μέσα δράσης.

(1) ΕΕ L 19, 24.1.1989.

(2) R.D. 1665/1991 της 25ης Οκτωβρίου. Β.Ο.Ε. (Εφημερίδα της Κυβερνήσεως της Ισπανίας) αριθ. 280 της 22.11.1991.